E-tol gaan klein besighede glo “doodmaak”ŉ Sakeman aan die Oos-Rand van Johannesburg het Maandag gesê die e-tolstelsel sal klein ondernemings in Gauteng “doodmaak”. “E-tol kan klein besighede skade berokken,” het Sizwesonke Ncgobo, ŉ sakeman van Tembisa, gesê. “As ons in Gauteng reis en jy tel die aantal e-tolhekke tussen Centurion en die Jukskei[rivier], is daar vier hekke waardeur ek ry. En ek ry daagliks omtrent vier keer dié pad.” Ncgobo is al 16 jaar lank die eienaar van ŉ kleinsake-onderneming en besit vier taxis en ŉ klein kruidenierswinkel in Vusimusi in Tembisa. Hy het al reeds sy vier voertuie registreer, maar sê ŉ alternatiewe oplossing moes oorweeg word. “Die regering moes eerder die bestuurderslisensiefooie vir motoriste verhoog het en die ekstra bedrag vir die paaie gebruik het, eerder as om mense te dwing om elke maand die bedrag oor te betaal.” Ngcobo het joernaliste in Tembisa, oos van Johannesburg toegespreek toe die Demokratiese Alliansie ŉ besoek daar afgelê het. Ian Ollis, DA-LP en Mmusi Maimane, premierskandidaat vir Gauteng, het Tembisa besoek om ŉ aanduiding te kry hoe kleinsake-ondernemings deur e-tol geraak gaan word. “Tembisa is presies wat jy rondom jou sien, arm en werkloos,” het Maimane gesê. “Tolhekke beteken dat entrepreneurs die besluit moet maak om óf tolgeld te betaal óf mense in diens te neem en ons is in ŉ stadium waar ons werkskepping moet bevorder.”